作者:白居易
標題:和微之詩二十三首：和望曉
內容:休吟稽山曉，聽詠秦城旦。鳴雞初有聲，宿鳥猶未散。丁丁漏向盡，鼕鼕鼓過半。南山青沉沉，東方白漫漫。街心若流水，城角如斷岸。星河稍隅落，宮闕方輪煥。朝車雷四合，騎火星一貫。赫奕冠蓋盛，熒煌朱紫爛。沙堤亙蟆池，市路繞龍斷。白日忽照耀，紅塵紛散亂。貴教過客避，榮任行人看。祥煙滿虛空，春色無邊畔。鵷行候晷刻，龍尾登霄漢。臺殿暖宜攀，風光晴可玩。草鋪地茵褥，雲卷天幃幔。鶯雜佩鏘鏘，花饒衣粲粲。何言終日樂，獨起臨風歎。歎我同心人，一別春七換。相望山隔礙，欲去官羈絆。何日到江東，超然似張翰。